**Matúš Putnocký** (\* 1. november 1984, Prešov) je slovenský futbalový brankár, od 2019 pôsobiaci v poľskom klube Śląsk Wroclaw. Mimo Slovensko pôsobil na klubovej úrovni v Poľsku.

Klubová kariéra
---------------

Svoju futbalovú kariéru začal v Bardejove, odkiaľ neskôr prestúpil do FC Steel Trans Ličartovce. Odkiaľ v roku 2004 odišiel hosťovať späť do Bardejova. Následne zamieril do MFK Košice, kde nastupoval najprv za rezervu a potom za prvé mužstvo.

### ŠK Slovan Bratislava

V roku 2009 prestúpil do Slovana Bratislava k nevôli košického trénera Jána Kozáka. V bratislavskom klube sa spočiatku striedal medzi tyčami s Lukášom Hroššom. Následne sa stal jednotkou. V sezóne 2012/13 získal so Slovanom Bratislava "double", tzn. ligový titul a triumf v domácom pohári. V prvom domácom zápase druhého predkola Ligy majstrov UEFA 2013/14 17. júla 2013 proti bulharskému celku PFK Ludogorec Razgrad pustil v druhom polčase za bezgólového stavu lacný gól, keď mu vypadla strela z diaľky, ktorú dopravil do siete dobiehajúci fínsky obranca Ludogorce Tero Mäntylä. Slovanu sa ale podaril obrat na konečných 2:1. Odvetu bratislavský klub nezvládol. Pred jarnou časťou ročníka 2013/14 sa do klubu vrátil Dušan Perniš a Putnocký bol odsunutý na druhú koľaj. Nebol ani ako druhý brankár a trénoval s rezervou. Nakoniec odišiel na hosťovanie do Nitry. Na konci sezóny 2013/14 získal Slovan ligový titul, ktorého držiteľom sa tak stal aj Putnocký. Pred sezónou 2014/15 prišiel do Slovana Bratislava český tréner František Straka a ten uprednostnil na pozíciu brankárskej jednotky Dušana Perniša a dvojky Martina Polačka. Putnocký tak mal veľmi neistú pozíciu a túžil po odchode do zahraničia.

### FC Nitra (hosťovanie)

Nakoniec odišiel pre jarnú časť sezóny 2013/14 na hosťovanie do FC Nitra, ktorá bojovala o zotrvanie v najvyššej súťaži. Hráč počas svojho pôsobenia odchytal 14 zápasov. Nitra po sezóne zostúpila do 2. najvyššej súťaže.

### MFK Ružomberok

Začiatkom októbra 2014 odišiel so štatútom amatéra do prvoligového MFK Ružomberok, kde sa dohodol na angažmáne do konca roku 2014 s prípadným predĺžením.

### Ruch Chorzów

V januári 2015 prestúpil do poľského klubu Ruch Chorzów, kde podpísal polročnú zmluvu s opciou. V lete 2015 mužstvo využilo predkupné právo a uzavrelo s hráčom nový kontrakt do konca sezóny 2016/17 s opciou.

### Lech Poznań

Pred ročníkom 2016/17 prestúpil do iného poľského tímu, konkrétne do Lech Poznań, kde podpísal zmluvu na tri roky.

Reprezentačná kariéra
---------------------

### A-mužstvo

V marci 2013 figuroval v nominácii slovenského národného tímu ako tretí brankár pre kvalifikačný zápas s Litvou (22. marca) a priateľský zápas so Švédskom (26. marca, oba zápasy sa odohrali v Žiline na štadióne Pod Dubňom).

Referencie
----------

1. ↑  Profil hráča, fcvss.sk
2. ↑  TOP 5: najlepšich brankárov Corgoň ligy Archivované 2013-12-24 na Wayback Machine, iFotbal.eu, cit. 14. 3. 2013
3. ↑  Porto je potřetí v řadě mistrem, titul oslavili i Necid a Kladrubský, IDNES.cz, cit. 18. 5. 2013
4. ↑  Žilina neobhájila, vo finále triumf Slovana Archivované 2013-05-13 na Wayback Machine, Profutbal.sk, cit. 1. 5. 2013
5. ↑  Slovan otočil v Lige majstrov, vyhral 2:1, SME.sk, citované 17. 7. 2013
6. ↑  Putnockému zahraničie nevyšlo, začína byť znechutený Archivované 2014-08-14 na Wayback Machine, Profutbal.sk, citované 13. 8. 2014
7. ↑  Putnocký s Augustínom zo Slovana na hosťovanie do Nitry Archivované 2014-03-05 na Wayback Machine, Profutbal.sk, citované 2. 3. 2014
8. ↑  Putnocký na Liptove ako amatér, v zime chce ísť von Archivované 2014-10-06 na Wayback Machine, Profutbal.sk, citované 1. 10. 2014
9. ↑  Brankár Senecký podpísal zmluvu s MFK Ružomberok Archivované 2015-01-11 na Wayback Machine, Profutbal.sk, cit. 10. 1. 2015
10. ↑  Aj brankár Matúš Putnocký zamieril do Poľska, fortunaliga.sk, cit. 21. 1. 2015
11. ↑  Matúš Putnocký zawodnikiem Lecha, 90minut.pl, cit. 10. 5. 2016 (po poľsky)
12. ↑   Stoch a Weiss sú v reprezentácii len medzi nahrádníkmi. *SME.sk*, 2013-03-12. Dostupné online [cit. 2013-03-13].

* *Tento článok je čiastočný alebo úplný preklad článku Matúš Putnocký na českej Wikipédii.*

Externé odkazy
--------------

* Profil hráča na 90minut.pl (po poľsky)
* Profil hráča na stránkach ŠK Slovan Bratislava
* Profil hráča na stránkach FC VSS Košice
* Profil hráča na transfermarkt.co.uk (po anglicky)
* Profil hráča na soccerway.com (po anglicky)